
 Procent de promovare de 80,35 % în județul Cluj la proba scrisă a examenului național de definitivare în învățământ, sesiunea 2024 (înainte de soluționarea contestațiilor)

Ministerul Educației, Inspectoratul Școlar Județean Cluj au publicat astăzi, 30 iulie 2024, rezultatele inițiale la examenul național de definitivare în învățământ, sesiunea 2024. Aceste rezultate au fost afișate și în centrul de examen organizat la nivelul județului Cluj, la Liceul Teoretic „Onisifor Ghibu” din Cluj-Napoca și pe site-ul definitivat.edu.ro.
[bookmark: _Hlk109822101]La examenului național de definitivare în învățământ, sesiunea 2024, desfășurat în data de 24 iulie 2024, în județul Cluj, au fost prezenți 403 candidați, dintre cei 416 candidați cu drept de participare la proba scrisă. 13 candidați au absentat, iar 1 candidat s-a retras, conform metodologiei de concurs, care permite acest lucru și nu s-au înregistrat situații de fraudă sau tentativă de fraudă. 
Reamintim faptul că de la nivelul județului Cluj, înspre centrele de evaluare, organizate de minister la nivel național, au fost transmise în format digital, scanate și încărcate pe platforma specifică de evaluare, 402 lucrări, pentru evaluare și notare. 
În această sesiune a examenului de definitivare în învățământ au fost declarați promovați înainte de înregistrarea și soluționarea eventualelor contestații 323 de candidați, care au obținut medii între 8,00 și 10.
Pentru a fi declarat promovat, un candidat trebuie să obțină minimum media 8.00, calculată ca medie ponderată a notelor obținute la toate probele de examen, inclusiv proba scrisă. Nota la proba scrisă are o pondere de 70% în calculul mediei finale, care trebuie să fie de cel puțin 8 (opt) pentru promovarea examenului.
În județul Cluj 4 (patru) candidați au obținuta nota 10 (zece) la proba scrisă a examenului național de definitivare în învățământ, sesiunea 2024. 
162 de candidați au obținut medii cuprinse între 9-9,99 ( 40,3 %) și un număr de 157 de candidați au obținut medii cuprinse între 8-8,99 ( 39,05 %).
Contestațiile se depun la centrul de examen, conform calendarului aprobat, astăzi, 30 iulie 2024 și mâine, 31 iulie 2024. 
Rezultatele finale se vor afișa la centrul de examen din județul Cluj, Liceul Teoretic „Onisifor Ghibu”, din Cluj-Napoca și pe site-ul definitivat.edu.ro., în data de 6 august 2024.
Cadrele didactice promovate dobândesc dreptul de practică în învățământul preuniversitar, acesta fiind, de altfel, și obiectivul principal al acestui examen național. Prin dobândirea definitivării în învățământ, cadrul didactic depășește stadiul de debutant și poate intra pe o rută de profesionalizare ascendentă, având dreptul de a deveni titular în sistemul de învățământ preuniversitar și de a participa ulterior la susținerea examenelor pentru obținerea gradelor didactice.

